CELEX: 32022D0314
Language: lv
Date: 2022-02-15 00:00:00
Title: Padomes Lēmums (ES) 2022/314 (2022. gada 15. februāris) par Eiropas Savienības pievienošanos Konvencijai par atklātās jūras zvejas resursu saglabāšanu un pārvaldību Klusā okeāna ziemeļu daļā

28.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 55/12
               
            
         PADOMES LĒMUMS (ES) 2022/314
         (2022. gada 15. februāris)
         par Eiropas Savienības pievienošanos Konvencijai par atklātās jūras zvejas resursu saglabāšanu un pārvaldību Klusā okeāna ziemeļu daļā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 43. pantu saistībā ar 218. panta 6. punkta otrās daļas a) apakšpunktu,
         ņemot vērā Eiropas Komisijas priekšlikumu,
         ņemot vērā Eiropas Parlamenta piekrišanu (1),
         tā kā:
         
                     (1)
                  
                  
                     Padome 2018. gada 22. jūnijā pilnvaroja Komisiju sākt sarunas ar Klusā okeāna ziemeļu daļas zvejniecības komisiju, lai Savienība pievienotos Konvencijai par atklātās jūras zvejas resursu saglabāšanu un pārvaldību Klusā okeāna ziemeļu daļā (“konvencija”).
                  
               
                     (2)
                  
                  
                     Savienības kompetencē ir saskaņā ar kopējo zivsaimniecības politiku pieņemt jūras bioloģisko resursu saglabāšanas pasākumus un slēgt nolīgumus ar trešām valstīm un starptautiskām organizācijām.
                  
               
                     (3)
                  
                  
                     Ievērojot Padomes Lēmumu 98/392/EK (2), Savienība ir līgumslēdzēja puse Apvienoto Nāciju Organizācijas 1982. gada 10. decembra Jūras tiesību konvencijā (UNCLOS), kas paredz visu UNCLOS līgumslēdzēju pušu sadarbību jūras bioloģisko resursu saglabāšanā un pārvaldībā.
                  
               
                     (4)
                  
                  
                     Ievērojot Padomes Lēmumu 98/414/EK (3), Savienība ir līgumslēdzēja puse Nolīgumā par Apvienoto Nāciju Organizācijas 1982. gada 10. decembra Jūras tiesību konvencijas īstenošanu attiecībā uz transzonālo zivju krājumu un tālu migrējošo zivju krājumu saglabāšanu un pārvaldību.
                  
               
                     (5)
                  
                  
                     Savā sestajā gadskārtējā sesijā, kas norisinājās 2021. gada 23.–25. februārī, Klusā okeāna ziemeļu daļas zvejniecības komisija uzaicināja Savienību pievienoties konvencijai.
                  
               
                     (6)
                  
                  
                     Pievienošanās konvencijai varētu veicināt Savienības īstenotās saglabāšanas pieejas konsekvenci pasaules okeānos un nostiprināt tās apņemšanos atbalstīt zvejas resursu ilgtermiņa saglabāšanu un ilgtspējīgu izmantošanu visā pasaulē. Saskaņā ar Savienības Augstās pārstāves ārlietās un drošības politikas jautājumos un Komisijas 2016. gada 10. novembra kopīgo paziņojumu “Starptautiskā okeānu pārvaldība – okeānu nākotnes veidošanas darbakārtība” un Padomes 2017. gada 3. aprīļa secinājumiem par minēto kopīgo paziņojumu galvenā Savienības darbības iezīme minētajās organizācijās ir tādu pasākumu sekmēšana, kas atbalsta un stiprina reģionālo zvejniecības pārvaldības organizāciju efektivitāti un vajadzības gadījumā uzlabo to pārvaldību.
                  
               
                     (7)
                  
                  
                     Saskaņā ar Eiropas Parlamenta un Padomes Regulas (ES) 2018/1725 (4) 42. panta 1. punktu ir notikusi apspriešanās ar Eiropas Datu aizsardzības uzraudzītāju, kas sniedzis oficiālus komentārus 2021. gada 27. augustā. Personas datus, ko saskaņā ar konvenciju apstrādā dalībvalstis un Komisija, jāapstrādā saskaņā ar piemērojamajiem Eiropas Parlamenta un Padomes Regulas (ES) 2016/679 (5) un Regulas (ES) 2018/1725 noteikumiem.
                  
               
                     (8)
                  
                  
                     Tāpēc Savienībai būtu jāpievienojas konvencijai,
                  
               IR PIEŅĒMUSI ŠO LĒMUMU.
         
            1. pants
            Ar šo Savienības vārdā tiek apstiprināta Eiropas Savienības pievienošanās Konvencijai par atklātās jūras zvejas resursu saglabāšanu un pārvaldību Klusā okeāna ziemeļu daļā.
            Konvencijas teksts ir pievienots šim lēmumam.
         
         
            2. pants
            Padomes priekšsēdētājs norīko personu vai personas, kas tiesīgas Savienības vārdā deponēt pievienošanās instrumentu, kurš paredzēts konvencijas 24. panta 4. punktā.
         
         
            3. pants
            Šis lēmums stājas spēkā tā pieņemšanas dienā (6).
         
         
            Briselē, 2022. gada 15. februārī
            
               
                  Padomes vārdā –
               
               
                  priekšsēdētājs
               
               J.-Y. LE DRIAN
            
         
         
            (1)  2022. gada 15. februāra piekrišana (Oficiālajā Vēstnesī vēl nav publicēta).
         
            (2)  Padomes Lēmums 98/392/EK (1998. gada 23. marts) par Eiropas Kopienas parakstīto ANO 1982. gada 10. decembra Jūras tiesību konvenciju un 1994. gada 28. jūlija Nolīgumu par minētās konvencijas XI daļas īstenošanu (OV L 179, 23.6.1998., 1. lpp.).
         
            (3)  Padomes Lēmums 98/414/EK (1998. gada 8. jūnijs) par Nolīguma par ANO 1982. gada 10. decembra Jūras tiesību konvencijas noteikumu īstenošanu attiecībā uz mainīgas dislokācijas un tālu migrējošo zivju sugu krājumu saglabāšanu un apsaimniekošanu Eiropas Kopienas ratifikāciju (OV L 189, 3.7.1998., 14. lpp.).
         
            (4)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).
         
            (5)  Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).
         
            (6)  Konvencijas spēkā stāšanās dienu, kas ir saistoša Savienībai, Padomes Ģenerālsekretariāts publicēs Eiropas Savienības Oficiālajā Vēstnesī.